De seneste dage har nordjyske Dan Hedegaard og hans ukrainske hustru været igennem mange følelser. Først var de glade. Så blev de frustrerede. Og i dag er de lettede, mens frustrationen stadig lever i dem. Dan Hedegaard beskriver det selv sådan, at de seneste dage har været som at banke hovedet ind i en mur. - Jeg har været så frustreret, og det har ikke givet nogen mening, siger Dan Hedegaard fra Farsø. Hurtig opholdstilladelse til ukrainere I begyndelsen af marts tog han og hans ukrainske hustru imod syv flygtninge fra hustruens hjemland, der har været invaderet af Rusland siden 24. februar. To af dem er mødre, fire af dem er børn, og den sidste er hustruens svigermor. 16. marts blev der vedtaget en særlov til stor glæde for de ukrainske flygtninge, der nu hurtigt kunne søge om opholdstilladelse i Danmark. - Vi havde fået at vide, at alting var klar i Vesthimmerlands Kommune, og det lød så godt det hele, siger Dan Hedegaard. Næsten én måneds ventetid Efter kort tid fik han og hustruen booket en tid hos Udlændingestyrelsens afdeling i Aalborg, og allerede 24. marts fik den ene kvinde og hendes tre børn beskeden om, at de havde fået opholdstilladelse i Danmark. Men glæden varede ikke længe. For inden de ukrainske flygtninge kan komme i institution, i arbejde eller for at få offentlig forsørgelse, skal de først have MitID hos den lokale borgerservice-afdeling. Men hos borgerservice i Vesthimmerlands Kommune var ventetiden - ifølge Dan Hedegaard - næsten én hel måned. - Jeg blev frustreret, fordi borgmesteren i Vesthimmerlands Kommune har stået og sagt, at de er klar til at tage imod flygtningene, og så er de alligevel ikke klar, siger Dan Hedegaard, der i dag sammen med sin hustru forsøger de syv flygtninge. Hvorfor er kommunen ikke forberedt? Den ukrainske flygtning kunne først få en tid hos borgerservice 21. april, og ifølge Dan Hedegaard blev hun meget frustreret, fordi hun meget gerne ville i arbejde, og hun ville meget gerne have sine tre børn i institution. Derfor har Dan Hedegaard de seneste dage forsøgt at råbe kommunen op, og han fortæller, at de nu kender ham hos kommunens Ukraine-hotline. - Jeg fik forklaringen, at de havde meget travlt lige nu på grund af udrulningen af Mit-ID - og selvfølgelig skal folk have hjælp til det. Men jeg kan bare ikke forstå, at de ikke har styr på det, når de ved, at der kommer ukrainske flygtninge, siger Dan Hedegaard. Ikke kommunens intention Vesthimmerlands borgmester, Venstres Per Bach Laursen, fortæller til TV2 Nord, at det ikke har været kommunens intention, at de ukrainske flygtninge skulle igennem det almindelige system. Intentionen har været, at de skulle udenom systemet for at kunne komme til med det samme. Han ved dog ikke, hvorfor den intention ikke er blevet praktiseret. - I bagklogskabens lys skulle vi have gjort noget anderledes. Dan skulle ikke have oplevet det, som han har oplevet, siger Per Bach Laursen (V), der samtidig fortæller, at han ikke har fået andre lignende henvendelser. Endelig skete der noget Efter at have kontaktet kommunens Ukraine-hotline fem-seks gange de seneste dage, kontaktede Dan Hedegaard i dag kommunens borgmester, der fortalte, at de ukrainske flygtninge nu kan komme udenom det gængse system. De skal ikke længere vente på næste ledige tid hos borgerservice, som i Dan Hedegaards tilfælde var én måned. - Det er dejligt, og det er på tide. Men jeg er 100 procent sikker på, at der ikke var sket noget, hvis ikke jeg havde råbt højt, siger Dan Hedegaard. Borgmester beklager Hvordan kan det være, at en borger skal råbe højt så mange gange og til sidst til dig, før der sker noget? - Der er rigtig mange, der kontakter mig om alt fra stort til småt. Men det er jeg ked af, og det er beklageligt, siger Per Bach Laursen. Borgmesteren håber, at han tirsdag kan mødes med Dan Hedegaard, den ukrainske kvinde og hendes tre børn for at få oprettet Mit-ID til hende, så hun kan få adgang til arbejdsmarkedet og for at børnene kan komme i institution og skole.
Der lyder mandag en beklagelse fra Vesthimmerlands borgmester Per Bach Laursen (V). Kommunens intention er ikke blevet fulgt, og det er borgmesteren ked af.